Appèl oor Wynland-tolprojek geweier; nuwe oplossings gesoekArgieffoto Sanral het die konstitusionele hof genader om te versoek dat vorige beslissings deur die Wes-Kaapse hooggeregshof en die appèlhof ter syde gestel word. Die twee howe het voorheen beslis dat Sanral se planne om tolhekke op paaie in die Wynland-gebied en in Kaapstad op te rig ongeldig is. Die konstitusionele hof se beslissing beteken dat Sanral nou met ŉ proses van openbare deelname moet begin indien hy wil voortgaan met sy planne om tolhekke op die N1 en N2 in die Wes-Kaap op te rig. Vusi Mona, Sanral se woordvoerder, het Sondag in ŉ verklaring gesê die agentskap het reeds oor die afgelope twee maande ŉ “nuwe raadplegende benadering gevolg” om ŉ oplossing te vind vir die groeiende verkeerskrisis in die gebied. Volgens Mona is Sanral reeds in gesprek met die Stad Kaapstad, asook met ander munisipaliteite en provinsies soos eThekwini, Gauteng, KwaZulu-Natal en die Vrystaat om “ekonomiese groeipotensiaal te ontsluit en by te dra tot streeksontwikkeling”. Intussen het Patricia de Lille, burgemeester van Kaapstad, gesê meer as R20 miljoen van belastingbetalers se geld is in ŉ vyf jaar lange hofgeding gebruik om die tolprojek te keer. “[Die tolprojek] sou ernstige ekonomiese gevolge vir alle padgebruikers, maar veral die armes, gehad het,” het De Lille in ŉ verklaring gesê. “In die belang van die voorsiening van infrastruktuur van goeie gehalte, doen ek weereens ŉ beroep op Sanral om saam met die Stad te sit sodat ons kan bepaal wat die behoeftes is en kan saamwerk ter wille van ons stad se paaie. Ek het hierdie aanbod reeds in 2015 aan Sanral gemaak. My aanbod is steeds geldig en ek versoek Sanral dat ons ons hulpbronne saamspan om ŉ manier te kry om noodsaaklike padinstandhoudingsprojekte te finansier,” het sy gesê. “Soos ek voorheen gesê het, is die Stad bereid om ŉ vennootskap met Sanral aan te gaan en ŉ gedeelte van die finansiering vir die nodige projekte te voorsien.” Lees alle vorige berigte oor die Wynland-tolprojek op Maroela Media.